SL Uradni list Evropske unije C 352/13

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 352/04

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„ACEITE DE LUCENA“

ES št.: ES-PDO-0005-0760-18.02.2009

ZGO ( ) ZOP ( X )

1. Ime:

„Aceite de Lucena“

2. Država članica ali tretja država:

Španija

3. Opis kmetijskega proizvoda ali živila:

3.1 Vrsta proizvoda:

Skupina 1.5 Olja in masti (maslo, margarina, olje itd.)

3.2 Opis proizvoda, za katerega se uporablja ime iz 1. točke:

Proizvod, zaščiten z navedeno označbo porekla, je ekstra deviško oljčno olje, dobljeno iz plodov oljčnih dreves (Olea Europea, L.) pretežno sorte Hojiblanca (več kot 90-odstotni delež), ki se ji pridružujejo druge sprejete sekundarne sorte (Arbequina, Picual, Lechín, Tempranilla, Ocal, Campanil in Chorruo). Pridobiva se izključno s fizikalnimi ali mehanskimi postopki, s stiskanjem pri nizki temperaturi, ki ne spreminja kemične sestave olja, ob tem pa se ohranijo okus, aroma in lastnosti plodov, iz katerih se pridobiva.

Barva: med živozeleno in rumenozeleno, kar je odvisno od obdobja obiranja (lestvica ABT od 2/4 do 3/4).

Okus: zaščitena olja imajo srednjo sadežnost, priokus po mandeljnih in zeleni travi ter ravnotežje med grenkostjo in pikantnostjo, pri čemer sta obe zelo blagi.

Aroma: prevladuje sadna aroma zelene trave.

Fizikalno-kemične in organoleptične lastnosti: kislost: največ 0,8 %, peroksidno število: največ 15 mekv O2/kg olja, absorpcija ultravijolične svetlobe (K270): največ 0,15, največja vsebnost vlage: 0,2 %, polifenoli (kafeična kislina): najmanj 100 ppm in povprečno 350 ppm. Mediana sadežnosti (Ms): najmanj 3, mediana pikantnosti: med 1 in 3, mediana grenkosti: med 1 in 3, mediana napak (Mn): 0.

3.3 Surovine (samo za predelane proizvode):

Se ne uporablja.

3.4 Krma (samo za proizvode živalskega izvora):

Se ne uporablja.

3.5 Posebni proizvodni postopki, ki jih je treba izvajati na opredeljenem geografskem območju:

Pridelava oljk in njihova predelava potekata na geografskem območju, opisanem v točki 4.

Obrezovanje oljčnih dreves, obiranje oljk, postopki njihovega čiščenja in pranja, njihovo mletje, stiskanje ter ločevanje po stopnjah in pretakanje olja morajo potekati na opredeljenem geografskem območju.

3.6 Posebna pravila za rezanje, ribanje, pakiranje itd.:

Olje se pakira v 250-, 500-, 750-mililitrske ali litrske steklenice (po možnosti temne); ali v 5- ali 2,5-litrske pločevinke, da bi se do porabe čim bolj ohranile njegove značilnosti.

3.7 Posebna pravila za označevanje:

Vsa pakiranja ekstra deviškega oljčnega olja z zaščiteno označbo porekla „Aceite de Lucena“ morajo imeti identifikacijsko sekundarno etiketo, ki jo dodeli regulativni svet in na kateri morajo biti obvezno navedba „Aceite de Lucena“, logotip in enotna serijska številka.

4. Kratka opredelitev geografskega območja:

Geografsko območje leži na jugu province Kordoba (Španija) in ga sestavljajo te občine: Aguilar de la Frontera, Benamejí, Encinas Reales, Iznajar, Lucena, Montilla, Moriles, Monturque in Rute ter vzhodni del občine Puente Genil, ki leži na desnem bregu reke Genil.

5. Povezanost z geografskim območjem:

5.1 Posebnosti geografskega območja:

Naravni dejavniki

Za apnenčasta tla je značilen visok delež karbonatov. Gre za revna tla, v katerih korenine le malo rastejo navpično, poleg tega pa nekoliko primanjkuje organskih snovi. V njih je poleg tega velik delež kalcija, zato je vrednost pH visoka, in sicer med 6 in 8.

Povprečna nadmorska višina niha med 171 m v Puente Genilu in 800 m v Iznájarju. Najvišje točke v regiji so v Subetijskem gorovju, ki segajo nad 1 200 m.

Regija ima sredozemsko podnebje z zmerno mrzlimi zimami ter suhimi in vročimi poletji. Kontinentalizacija se v nasprotju s preostalim delom province izraža le prek nekaterih značilnosti območja ZOP „Aceite de Lucena“.

Človeški dejavniki

Običajna gostota nasada kultur na navedenem območju in njihovo omejeno območje omogočata popolno osončenost celotne pridelovalne površine dreves, k čemur pomembno prispevajo še tehnike obrezovanja v nasadu ter rast, vzdrževanje in čiščenje oljčnih dreves.

Obiranje na opredeljenem geografskem območju poteka v skladu z analizami dozorelosti in dobljene količine olja. Tako dobljena olja so bolj blagega okusa zaradi spremenjene vsebnosti polifenolov, hkrati pa se s tem prepreči možnost, da bi plodovi odpadli sami.

Sistem obiranja oljk, njihov prevoz v oljarno in mletje omogočajo, da se ti postopki opravijo povprečno v 24 in največ 72 urah.

5.2 Posebnosti proizvoda:

Fizikalno-kemične lastnosti

kislost: največ 0,8 %;

peroksidno število: največ 15 mekv O2/kg olja;

absorpcija ultravijolične svetlobe (K270): največ 0,15;

vsebnost vlage: največ 0,2 %;

polifenoli (kafeična kislina): najmanj 100 ppm

Povprečno 350 ppm.

Organoleptične lastnosti

mediana sadežnosti (Ms): najmanj 3;

mediana pikantnosti: med 1 in 3;

mediana grenkosti: med 1 in 3;

mediana napak (Mn): 0.

Znatni, čeprav blagi pikantnost in grenkost, ki sta zelo uravnoteženi.

Blaga aroma in okus z značilno sadno aromo, imenovano „almendrado“ (mandljeva), sorte Hojiblanca, ki je temeljna sorta, zato določa sestavo olj, proizvedenih na navedenem območju.

Rahla kislost olja, ki nikoli ne preseže 0,8 vol. % ter ponavadi niha med 0,1 in 0,3.

V skladu z organoleptično oceno vsebnost sadne arome sveže pokošene zelene trave.

Pri oljih prevladuje zelena barva.

5.1 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO):

Značilnosti okolja na območju proizvodnje ZOP „Aceite de Lucena“, kot so povprečna nadmorska višina, apnenčasta sestava tal z visokim deležem karbonatov in sredozemsko podnebje, zvišujejo vsebnost polifenolov. Zato so njihove senzorične lastnosti drugačne, zlasti zaradi znatne, čeprav blage pikantnosti in grenkosti.

Vsebnost fenola v oljih, pri čemer nastane navedeni monomer, kadar je vsebnost polifenolov višja, povzroča grenkost, če se pozneje ne izgubi zaradi visokih temperatur ali prevelike količine vode med predelavo.

Podobno velja pri grenkosti, ki jo povzroča vsebnost aglikona, ki nastane med razpadom polifenolov. Večja vsebnost polifenolov torej spodbuja nastanek aglikona.

Sorte oljčnih dreves z ZOP „Aceite de Lucena“, ki se gojijo na območju proizvodnje, imajo značilno skupno vsebnost polifenolov, kar omogoča pridobivanje blagih olj z uravnoteženo pikantnostjo in grenkostjo.

Tehnike kmetovanja, ki zajemajo zgodnje obiranje, predelavo pri nizkih temperaturah in hitrost postopka od obiranja ter se izvajajo na območju Lucene, vplivajo na stopnjo kislosti v oljih in njihove senzorične lastnosti (organoleptične lastnosti). Dobljena olja zlasti iz navedenih razlogov niso preveč kisla.

Pri zgodnjem obiranju nastane trans-2-heksenalni aldehid; če je obiranje skrbno ter poteka pri stalni temperaturi in z majhno uporabo vode, dobi olje aromo po travi.

Zato pri oljih prevladuje zelena barva, ki – poznejša kot je sezona obiranja – postane bolj zlate, skoraj zelenorumene barve.

Stiskanje pri nizki temperaturi, majhen delež vode, uporabljene med postopkom, in shranjevanje olj v ustreznih posodah s povsem inertno atmosfero omogočajo zaščito in ohranitev značilnih organoleptičnih lastnosti proizvoda.

Sklic na objavo specifikacije:

(Člen 5(7) Uredbe (ES) št. 510/2006)

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Lucena.pdf

(1) UL L 93, 31.3.2006, str. 12.